

**ข่าวประชาสัมพันธ์**

**กรุงไทยประกาศลดดอกเบี้ยเงินกู้ทุกประเภทลง 0.40% ต่อปี**

ธนาคารกรุงไทยเร่งช่วยเหลือลูกค้าทุกกลุ่ม พร้อมตอบสนองมาตรการของภาครัฐ โดยประกาศปรับลดอัตราดอกเบี้ยเงินกู้ **MLR MOR** และ **MRR** ลงอย่างละ 0.40 % ต่อปี เริ่ม 10 เมษายน 2563

**นายผยง ศรีวณิช**กรรมการผู้จัดการใหญ่ ธนาคารกรุงไทย เปิดเผยว่า ในฐานะธนาคารพาณิชย์ของรัฐ ธนาคารตระหนักถึงการมีส่วนร่วมในการพยุงเศรษฐกิจ และพร้อมสนับสนุนกลไกของภาครัฐ ในภาวะวิกฤติเศรษฐกิจที่ชะลอตัวอย่างรุนแรงจากสถานการณ์การแพร่ระบาดของไวรัสโควิด-19 ดังนั้น เพื่อเป็นการช่วยแบ่งเบาภาระและลดต้นทุนทางการเงินของลูกค้าสินเชื่อทั้งภาคธุรกิจและลูกค้ารายย่อย ตลอดจนประชาชน ธนาคารจึงปรับลดอัตราดอกเบี้ยเงินกู้ทุกประเภทลงอย่างละ 0.40% ต่อปี โดย **MLR** เหลืออัตรา 5.375% ต่อปี **MOR** เหลืออัตรา 6.220 % ต่อปี และ **MRR** เหลืออัตรา 6.345% ต่อปี โดยมีผลตั้งแต่วันที่ 10 เมษายน 2563 เป็นต้นไป

การปรับลดอัตราดอกเบี้ยเงินกู้ในครั้งนี้ เป็นอีกหนึ่งมาตรการเพิ่มเติมจากมาตรการอื่น ๆ ที่ธนาคารได้ให้ความช่วยเหลือและลดภาระให้กับลูกค้าอย่างต่อเนื่อง เช่น การพักชำระหนี้เงินต้นและดอกเบี้ยนาน 6 เดือน การสนับสนุนสินเชื่ออัตราดอกเบี้ยต่ำ โดยธนาคารมีเป้าหมายเพื่อให้ลูกค้าของธนาคารสามารถผ่านพ้นวิกฤตนี้ไปได้ รวมทั้งช่วยลดผลกระทบที่เกิดขึ้นต่อระบบเศรษฐกิจโดยรวมของประเทศ

ฝ่ายกลยุทธ์การตลาด

โทร.0-2208-4174-7

9 เมษายน 2563